**Αριθμός Απόφασης 8784/2021**

**ΑΓ 14158/2017**

**ΤΟ**

**ΔΙΟΙΚΗΤΙΚΟ ΠΡΩΤΟΔΙΚΕΙΟ ΑΘΗΝΑΣ**

**TΜΗΜΑ 15ο ΜΟΝΟΜΕΛΕΣ**

Σ υ ν ε δ ρ ί α σ ε δημόσια στο ακροατήριό του, στις 18 Σεπτεμβρίου 2020, με δικαστή τον ΓΜ, Πρωτοδίκη Δ.Δ., και γραμματέα την ........

γ ι α να δικάσει την αγωγή με χρονολογία κατάθεσης 29.12.2017,

τ η ς ΣΜ, κατοίκου ..........

κ α τ ά τ ο υ νομικού προσώπου δημοσίου δικαίου (ν.π.δ.δ.) με την επωνυμία «Ενιαίο Ταμείο Επικουρικής Ασφάλισης και Εφάπαξ Παροχών» (Ε.Τ.Ε.Α.Ε.Π.), ως καθολικού διαδόχου του ν.π.δ.δ. με την επωνυμία «Ταμείο Ασφάλισης Υπαλλήλων Τραπεζών και Επιχειρήσεων Κοινής Ωφέλειας» (Τ.Α.Υ.Τ.Ε.Κ.Ω.), ήδη ν.π.δ.δ. με την επωνυμία «Ηλεκτρονικός Εθνικός Φορέας Κοινωνικής Ασφάλισης (e-Ε.Φ.Κ.Α.), όπως μετονομάστηκε από 1.3.2020 το ν.π.δ.δ. με την επωνυμία «Ενιαίος Φορέας Κοινωνικής Ασφάλισης (Ε.Φ.Κ.Α.), δυνάμει του άρθρου 1 του ν. 4670/2020 (ΦΕΚ Α΄ 43/28.2.2020), με το οποίο προστέθηκε το άρθρο 51Α στο ν. 4387/2016 (ΦΕΚ Α΄ 85/12.5.2016), που εκπροσωπείται νόμιμα από τον Διοικητή του και δεν εμφανίστηκε στο ακροατήριο, αλλά λογίζεται ότι παρέστη με δήλωση, κατ' άρθρο 133 παρ.2 του ΚΔΔ

Κατά την συζήτηση, ο διάδικος που εμφανίστηκε και παρέστη, ανέπτυξε τους ισχυρισμούς του και ζήτησε όσα αναφέρονται στα πρακτικά.

**Αφού μελέτησε τη δικογραφία**

**Σκέφθηκε κατά το νόμο**

1. Επειδή, με την κρινόμενη αγωγή, κατ' εκτίμηση του περιεχομένου της, όπως το αρχικό καταψηφιστικό αίτημα μετετράπη σε έντοκο αναγνωριστικό με δήλωση της πληρεξουσίας δικηγόρου της ενάγουσας στο ακροατήριο, κατ' άρθρο 75 παρ. 3 του Κώδικα Διοικητικής Δικονομίας (Κ.Δ.Δ.), επιδιώκεται, παραδεκτώς, να αναγνωριστεί η υποχρέωση του εναγομένου να καταβάλει στην ενάγουσα, πρώην υπάλληλο της ανώνυμης εταιρίας με την επωνυμία «Ελληνική Ραδιοφωνία-Τηλεόραση Ανώνυμη Εταιρεία – Ε.Ρ.Τ. Α.Ε.» και ήδη συνταξιούχο, το ποσό των 4.819,32 ευρώ, νομιμοτόκως και με απόφαση που θα κηρυχθεί προσωρινώς εκτελεστή. Το ποσό αυτό αντιστοιχεί στη διαφορά μεταξύ της εφάπαξ παροχής που έλαβε η ενάγουσα από το Τ.Α.Υ.Τ.Ε.Κ.Ω. μετά τη συνταξιοδότησή της και εκείνης που δικαιούτο, κατά την άποψή της, κατόπιν συνυπολογισμού αναλογίας 1/6 δώρου Εορτών (Χριστουγέννων και Πάσχα) και επιδόματος αδείας, επί των συντάξιμων αποδοχών του τελευταίου μηνός της εξόδου της από την υπηρεσία (Δεκέμβριος 1999), τις οποίες η ίδια προσδιορίζει στο ποσό των 822,65 ευρώ.

2. Επειδή, με το άρθρο 1 του β.δ. της 7/9.10.1958 (ΦΕΚ Α΄ 154), το οποίο εκδόθηκε κατ’ εξουσιοδότηση του άρθρου 12 του ν.δ. 3778/1957 (ΦΕΚ Α΄ 205), συνεστήθη το «Ταμείον Επικουρικής Ασφαλίσεως Υπαλλήλων Ραδιοφωνίας (Τ.Ε.Α.Υ.Ρ.)» (παρ. 1) ως νομικό πρόσωπο δημοσίου δικαίου (παρ. 2), με σκοπό (άρθρο 2) τη χορήγηση περιοδικών και εφάπαξ παροχών, μεταξύ άλλων, στους μόνιμους υπαλλήλους του Εθνικού Ιδρύματος Ραδιοφωνίας (Ε.Ι.Ρ.), καθώς και στους επί συμβάσει δημοσίου ή ιδιωτικού δικαίου υπαλλήλους και συνεργάτες του ανωτέρω Ιδρύματος (άρθρο 7 εδ. α΄ και β΄), ακολούθως δε, κατ’ εξουσιοδότηση της ιδίας διατάξεως του άρθρου 12 του ν.δ. 3778/1957, η παρ. 1 του ανωτέρω άρθρου αντικαταστάθηκε με το άρθρο 1 του β.δ. της 2/18.3.1961 (ΦΕΚ Α΄ 46) και συνεστήθη ως νομικό πρόσωπο δημοσίου δικαίου το «Ταμείον Επικουρικής Ασφαλίσεως Υπαλλήλων Ραδιοφωνίας και Τουρισμού (Τ.Ε.Α.Υ.Ρ.Τ.)». Με το β.δ. 228/1969 (ΦΕΚ Α΄ 62), που εκδόθηκε κατ’ εξουσιοδότηση του ιδίου άρθρου 12 του ν.δ. 3778/1957, συνεστήθη στο τελευταίο Ταμείο ιδιαίτερος αυτοτελής Κλάδος Πρόνοιας Προσωπικού Ραδιοφωνίας (άρθρο 1), με σκοπό τη χορήγηση εφάπαξ βοηθήματος στους εξερχόμενους από την υπηρεσία και την ασφάλιση ασφαλισμένους σ’ αυτό υπαλλήλους και συνεργάτες, μεταξύ άλλων, του τότε Εθνικού Ιδρύματος Ραδιοφωνίας (άρθρο 2) [και ήδη, μετά τους νόμους 230/1975 (ΦΕΚ Α΄ 272) και 1730/1987 (ΦΕΚ Α΄ 145), της εταιρείας «Ελληνική Ραδιοφωνία-Τηλεόραση Ανώνυμη Εταιρεία (Ε.Ρ.Τ.-Α.Ε.)»].

Εν συνεχεία, με το άρθρο 1 του ν. 621/1977 (ΦΕΚ Α΄ 171) συνεστήθη ως νομικό πρόσωπο δημοσίου δικαίου το «Ταμείον Επικουρικής Ασφαλίσεως και Προνοίας του Προσωπικού της Υπηρεσίας Ενημερώσεως Ενόπλων Δυνάμεων», το οποίο, με το άρθρο 22 του ν. 1384/1983 (ΦΕΚ Α΄ 106), μετονομάστηκε σε «Ταμείο Επικουρικής Ασφαλίσεως και Προνοίας του Προσωπικού της Ε.Ρ.Τ.-2». Σύμφωνα με το άρθρο 2 του ν. 621/1977 το Ταμείο αυτό έχει ως σκοπό τη χορήγηση επικουρικής σύνταξης και εφάπαξ παροχής στα ασφαλιζόμενα σε αυτό πρόσωπα, στο δε άρθρο 11 παρ. 4 του ιδίου νόμου προβλέφθηκε η θέσπιση με προεδρικό διάταγμα του Καταστατικού του τελευταίου αυτού Ταμείου, με το οποίο θα οριστεί, μεταξύ άλλων, και το ύψος των παροχών αυτού.

Κατ’ επίκληση της εξουσιοδοτήσεως αυτής εκδόθηκε το π.δ. 768/1979 (ΦΕΚ Α΄ 227), το οποίο, στο άρθρο 5 ορίζει ότι: «1. Το ποσόν της πλήρους επικουρικής συντάξεως ορίζεται εις 33% επί των συνταξίμων αποδοχών του ησφαλισμένου. 2. Ως συντάξιμοι αποδοχαί νοούνται αι υπό των οικείων συλλογικών συμβάσεων εργασίας προβλεπόμεναι τοιαύται του τελευταίου μηνός εξόδου εκ της υπηρεσίας, εφ’ ων υπολογίζονται και αι σχετικαί υπέρ του Ταμείου εισφοραί και κρατήσεις …».

Περαιτέρω, στο άρθρο 11 του ιδίου π.δ., ορίζεται ότι: «1. Το ύψος της εφ’ άπαξ παροχής ορίζεται εις έναν συντάξιμον μισθόν δι’ έκαστον έτος συνταξίμου υπηρεσίας, μη δυνάμενον να υπερβή τους 24 συνταξίμους μισθούς. 2. Ως συντάξιμος μισθός ορίζεται ο υπό της παρ. 2 του άρθρου 5 του παρόντος προβλεπόμενος». Ακολούθως, με το άρθρο 90 παρ. 1 του ν. 2084/1992 (ΦΕΚ Α΄ 165), το Τ.Ε.Α.Υ.Ρ.Τ. συγχωνεύθηκε στο Ταμείο Επικουρικής Ασφαλίσεως και Πρόνοιας Προσωπικού της ΕΡΤ-2, το οποίο μετονομάστηκε σε «Ταμείο Επικουρικής Ασφαλίσεως και Πρόνοιας Προσωπικού Ελληνικής Ραδιοφωνίας - Τηλεόρασης και Τουρισμού (Τ.Ε.Α.Π.Π.Ε.Ρ.Τ.Τ.)», στην παρ. 2 δε του ιδίου άρθρου 90 του ν. 2084/1992 ορίστηκε ότι: «Οι ασφαλισμένοι και συνταξιούχοι του συγχωνευόμενου Ταμείου καθίστανται ασφαλισμένοι και συνταξιούχοι του Ταμείου Επικουρικής Ασφαλίσεως και Πρόνοιας Προσωπικού Ελληνικής Ραδιοφωνίας - Τηλεόρασης και Τουρισμού για τους αντίστοιχους κλάδους στους οποίους ήταν ασφαλισμένοι στο συγχωνευόμενο Ταμείο και διέπονται από τη νομοθεσία του Τ.Ε.Α.Π.Π.Ε.Ρ.Τ.Τ.». Τέλος, στο άρθρο 70 του ν. 3655/2008 (ΦΕΚ Α’ 58) προβλέπεται ότι: «1. Συνιστάται Νομικό Πρόσωπο Δημοσίου Δικαίου (Ν.Π.Δ.Δ.) με την επωνυμία Ταμείο Ασφάλισης Υπαλλήλων Τραπεζών και Επιχειρήσεων Κοινής Ωφέλειας (ΤΑΥΤΕΚΩ) … 2. Το ΤΑΥΤΕΚΩ συγκροτούν τρεις (3) κλάδοι: α) κλάδος επικουρικής ασφάλισης, β) κλάδος πρόνοιας και γ) κλάδος υγείας. Σε κάθε κλάδο του ΤΑΥΤΕΚΩ εντάσσονται, από την έναρξη λειτουργίας του, Ταμεία και κλάδοι ως Τομείς με πλήρη λογιστική και οικονομική αυτοτέλεια έκαστος. Ειδικότερα: Α) … Β) Στον κλάδο πρόνοιας εντάσσονται: α) … δ) ο κλάδος πρόνοιας του Ταμείου Επικουρικής Ασφάλισης και Πρόνοιας Προσωπικού ΕΡΤ και Τουρισμού, ως Τομέας Πρόνοιας Προσωπικού ΕΡΤ και Τουρισμού, ε) … 4. Οι ανωτέρω Τομείς του Ταμείου διέπονται από τις οικείες καταστατικές διατάξεις των αντίστοιχων εντασσόμενων Ταμείων και κλάδων, οι οποίες καθίστανται εφεξής καταστατικές διατάξεις των Τομέων αυτών, καθώς και τις διατάξεις της γενικότερης νομοθεσίας, όπως αυτές εκάστοτε ισχύουν …».

3. Επειδή, από το συνδυασμό των προαναφερθεισών διατάξεων προκύπτει ότι ως συντάξιμες αποδοχές, βάσει των οποίων υπολογίζεται η χορηγούμενη από το εναγόμενο Ταμείο εφάπαξ παροχή, νοούνται οι τακτικές αποδοχές του τελευταίου μήνα πριν από την έξοδο του ασφαλισμένου από την υπηρεσία, που προβλέπονται από τις οικείες συλλογικές συμβάσεις εργασίας (Σ.Σ.Ε.) και επί των οποίων υπολογίζονται οι σχετικές υπέρ του Ταμείου εισφορές και κρατήσεις. Περαιτέρω, στις συντάξιμες αποδοχές συμπεριλαμβάνεται, κατά την έννοια των αυτών ως άνω διατάξεων, ενόψει της τακτικότητας της καταβολής των σχετικών επιδομάτων, και η ποσοστιαία αναλογία των επιδομάτων δώρων και άδειας που λαμβάνει ο ασφαλισμένος, εφόσον αυτή αποτελεί τμήμα των προβλεπομένων από την οικεία Σ.Σ.Ε. τακτικών μηνιαίων αποδοχών αυτού (Σ.τ.Ε. 524-526/2014, 3357, 3520/2013, 4244, 3597/2012, 1671/2011 κ.ά.).

4. Επειδή, εν προκειμένω, από τα στοιχεία της δικογραφίας, προκύπτουν τα εξής: Η ενάγουσα προσελήφθη στην Ε.Ρ.Τ. Α.Ε. στις 1.6.1989, με σχέση εργασίας ιδιωτικού δικαίου αορίστου χρόνου, ενώ στις 13.11.1991 μετατάχθηκε στο Ταμείο Ασφάλισης Κληρικών Ελλάδος (Τ.Α.Κ.Ε.), με την ίδια εργασιακή σχέση. Καθ' όλο το χρονικό διάστημα από 1.6.1989 έως 3.12.1999 υπήρξε ασφαλισμένη για επικουρική σύνταξη και εφάπαξ παροχή στο Τ.Α.Υ.Τ.Ε.Κ.Ω., έχοντας συμπληρώσει στον Τομέα Πρόνοιας συνολικό χρόνο ασφάλισης 10 έτη και 7 μήνες ή 3.175 ημερομίσθια. Μετά την αποχώρησή της από την υπηρεσία, λόγω συνταξιοδότησης, υπέβαλε στο Τ.Α.Υ.Τ.Ε.Κ.Ω. την υπ' αριθμ. 4419/12.12.2008 αίτηση χορήγησης εφάπαξ παροχής.

Κατόπιν τούτου, εκδόθηκε η υπ' αριθμ. 2/2015 απόφαση του Διευθυντή Παροχών Προνοίας του ιδίου Ταμείου, με την οποία εγκρίθηκε η καταβολή στην ενάγουσα εφάπαξ παροχής συνολικού ύψους 11.820,57 ευρώ, αναλυόμενη σε κεφάλαιο ποσού 7.215,38 ευρώ, πλέον τόκων χρονικού διαστήματος 2.912 ημερών, από την ημερομηνία διακοπής της ασφαλίσεως της ενάγουσας στο εν λόγω Ταμείο (1.1.2000) έως την ημερομηνία οριστικής αποχωρήσεώς της από τον τελευταίο φορέα Πρόνοιας (27.12.2007), ποσού 4.605,19 ευρώ. Το ύψος της χορηγηθείσας εφάπαξ παροχής προσδιορίστηκε με βάση χρόνο ασφάλισης 10,583 ετών και συντάξιμες αποδοχές του μηνός διακοπής της ασφάλισης της ενάγουσας στο Τ.Α.Υ.Τ.Ε.Κ.Ω. (Δεκέμβριος 1999) ποσού 681,79 ευρώ, χωρίς, ωστόσο, να συνυπολογιστεί στις τελευταίες, προσαυξάνοντάς αυτές, η ποσοστιαία αναλογία επιδομάτων Εορτών (Χριστουγέννων και Πάσχα) και αδείας, τα οποία χορηγούντο, παγίως και σταθερώς, στους εργαζόμενους στην Ε.Ρ.Τ. Α.Ε., με βάση την από 15.7.1988 Σ.Σ.Ε.. Ειδικότερα, ο υπολογισμός της επίμαχης παροχής έλαβε χώρα ως εξής: 681,79 ευρώ συντάξιμες αποδοχές μηνός Δεκεμβρίου 1999 Χ 10,583 έτη ασφάλισης = 7.215,38 ευρώ εφάπαξ βοήθημα + 7.215,38 ευρώ Χ 8% Χ 2.912 ημέρες τοκοδοσίας / 365 = 4.605,19 ευρώ τόκοι.

5. Επειδή, με την κρινόμενη αγωγή, όπως αναπτύσσεται με το κατατεθέν στις 23.9.2020 υπόμνημα, η ενάγουσα ισχυρίζεται ότι μη νομίμως

αφενός προσδιορίστηκε ο τελευταίος μηνιαίος μισθός που έλαβε από την Ε.Ρ.Τ. Α.Ε. τον Δεκέμβριο του 1999 στο ποσό των 681,79 ευρώ, και όχι στο ορθό, κατ' αυτήν, ποσό των 822,65 ευρώ (σχετ. προσκομιζόμενη κατάσταση μισθοδοσίας προσωπικού επί συμβάσει αορίστου χρόνου της Διεύθυνσης Διοικητικού και Επιθεωρήσεως του Ταμείου Προνοίας Κληρικών Ελλάδος, υπογεγραμμένη από τα αρμόδια όργανα, σύμφωνα με την οποία οι συνολικές αποδοχές της ενάγουσας κατά το μήνα Δεκέμβριο του έτους 1999 ανήλθαν στο ποσό των 280.320 δραχμών ή 822,66 ευρώ),

αφετέρου δεν συμπεριελήφθη στις συντάξιμες αποδοχές του τελευταίου μηνός της εξόδου της από την υπηρεσία ποσοστιαία αναλογία (1/6) των επιδομάτων Εορτών και αδείας, τα οποία αποτελούν τακτικές αποδοχές, προβλέπονται στην οικεία από 15.7.1988 Σ.Σ.Ε. που υπεγράφη μεταξύ των νομίμων εκπροσώπων της Ε.Ρ.Τ. Α.Ε. και της Πανελλήνιας Ομοσπονδίας Συλλόγων Προσωπικού Ε.Ρ.Τ. (ΠΟΣΠΕΡΤ) και υπόκεινται στις υπέρ του Ταμείου εισφορές και κρατήσεις.

Κατόπιν τούτων, υποστηρίζει ότι στερήθηκε **διαφορά εφάπαξ βοηθήματος ποσού 4.819,32 ευρώ, ήτοι 16.639,89** ευρώ πραγματικά οφειλόμενη, κατά την άποψή της, εφάπαξ παροχή (με βάση υπολογισμού μηνιαίο μισθό εξόδου της από την υπηρεσία ύψους 822,66 ευρώ, προσαυξημένο με ποσοστιαία αναλογία 1/6 επιδομάτων Εορτών και αδείας ποσού 137,10 ευρώ) - 11.820,57 ευρώ εφάπαξ βοήθημα που πράγματι έλαβε (με βάση υπολογισμού μηνιαίο μισθό εξόδου της από την υπηρεσία ύψους 681,79 ευρώ, χωρίς την προσαύξηση της ποσοστιαίας αναλογίας δώρων Εορτών και αδείας).

Ενόψει αυτών, επιδιώκει να αναγνωριστεί η υποχρέωση του εναγόμενου να της καταβάλει το ως άνω ποσό των 4.819,32 ευρώ, νομιμοτόκως από τις 7.1.2015, οπότε εκδόθηκε η υπ' αριθμ. 2/7.1.2015 απόφαση του Διευθυντή Παροχών Προνοίας του Τ.Α.Υ.Τ.Ε.Κ.Ω. περί καταβολής εφάπαξ βοηθήματος, άλλως από την επομένη της επιδόσεως της αγωγής στο εναγόμενο (βλ. την έκθεση επίδοσης του δικαστικού επιμελητή).

6. Επειδή, εξάλλου, ο εναγόμενος e-ΕΦΚΑ, με την έκθεση απόψεών του και το κατατεθέν στις 8.9.2020 υπόμνημα, ισχυρίζεται, καταρχάς, ότι οι αποδοχές του μήνα διακοπής της ασφάλισης της ενάγουσας στο Τ.Α.Υ.Τ.Ε.Κ.Ω. (Δεκέμβριος 1999) ανέρχονται πράγματι στο ποσό των 681,79 ευρώ. Σχετικώς προσκομίζει ανυπόγραφη από 16.1.2009 μηχανογραφημένη κατάσταση μηνιαίων εισφορών και κρατήσεων ασφαλισμένου, χωρίς στοιχεία του αποστείλαντος αυτήν στο Ταμείο εργοδότη.

Περαιτέρω, υποστηρίζει ότι στις συντάξιμες αποδοχές, με βάση τις οποίες υπολογίζεται η ένδικη εφάπαξ παροχή, δεν συμπεριλαμβάνεται η αναλογία των επιδομάτων Εορτών και αδείας, τα οποία δεν καταβάλλονται επί μηνιαίας βάσεως, άλλα άπαξ κατ' έτος, ανεξαρτήτως ότι προβλέπονται στην οικεία Σ.Σ.Ε.. Και τούτο, κατά την άποψή του, διότι από τη γραμματική και μόνο ερμηνεία της διατάξεως του άρθρου 5 παρ. 2 του π.δ. 768/1979, που αναφέρεται σε αποδοχές του τελευταίου μήνα εξόδου από την υπηρεσία, προκύπτει ότι πρόθεση του νομοθέτη δεν ήταν να συμπεριληφθεί το σύνολο των τακτικών αποδοχών στο συντάξιμο μισθό, αλλιώς δεν θα αναφερόταν σε αποδοχές του τελευταίου μήνα, αλλά σε μέσες τακτικές αποδοχές του τελευταίου έτους ή, εναλλακτικά, θα όριζε ρητώς ότι ο μισθός του τελευταίου μήνα πριν από την έξοδο προσαυξάνεται με την αναλογία δώρων Εορτών και επιδόματος αδείας που έλαβε ο εργαζόμενος τον τελευταίο χρόνο. Συναφώς επισημαίνει ότι δεν πρέπει να συγχέονται οι τακτικές αποδοχές (στις οποίες, υπό ευρεία εννοία, συμπεριλαμβάνονται τα δώρα Εορτών και το επίδομα αδείας), με το συντάξιμο μισθό (ο οποίος έχει στενότερη και ειδικώς οριζόμενη στο νόμο έννοια).

7. Επειδή, με τα δεδομένα αυτά, το Δικαστήριο λαμβάνει υπόψη, ότι η εφάπαξ παροχή που χορηγήθηκε στην ενάγουσα με την υπ' αριθμ. 2/7.1.2015 απόφαση του Διευθυντή Παροχών Προνοίας του Τ.Α.Υ.Τ.Ε.Κ.Ω., υπολογίστηκε με βάση τις αποδοχές του μηνός διακοπής της ασφάλισής της στο Ταμείο, ήτοι του μηνός Δεκεμβρίου 1999, οι οποίες προσδιορίστηκαν - άνευ συνυπολογισμού της ποσοστιαίας αναλογίας επιδομάτων Εορτών και αδείας - στο ποσό των 681,79 ευρώ. Όμως, σύμφωνα με την προσκομιζόμενη από την ενάγουσα κατάσταση μισθοδοσίας προσωπικού, νομίμως υπογεγραμμένη από τα αρμόδια όργανα, οι τακτικές αποδοχές της κατά το μήνα Δεκέμβριο του έτους 1999 ανήλθαν στο ποσό των 280.320 δραχμών ή 822,66 ευρώ.

Ως εκ τούτου, μη νομίμως κατά τον υπολογισμό της επίμαχης παροχής συνυπολογίστηκε, ως αποδοχές του μηνός Δεκεμβρίου 1999, το ποσό των 681,79 ευρώ και όχι το ποσό των 822,66 ευρώ, κατ' αποδοχή του σχετικού ισχυρισμού της αγωγής ως βασίμου. Διάφορο, ωστόσο, είναι το ζήτημα της προσαυξήσεως των ανωτέρω αποδοχών με ποσοστιαία αναλογία επιδομάτων Εορτών και άδειας, η οποία, ειδικά για τους αποχωρούντες από την Ε.Ρ.Τ. Α.Ε. εργαζόμενους, προϋποθέτει, καταρχήν, τη λήψη, παγίως και σταθερώς, των σχετικών επιδομάτων από τους συγκεκριμένους εργαζόμενους, με βάση αντίστοιχη Σ.Σ.Ε., που υπεγράφη μεταξύ των νομίμων εκπροσώπων της ως άνω ανώνυμης εταιρείας και της ΠΟΣΠΕΡΤ.

Ενόψει αυτών, και δοθέντος αφενός ότι προϋπόθεση για να προσμετρηθεί η ως άνω ποσοστιαία αναλογία στις συντάξιμες αποδοχές των ασφαλισμένων του Τ.Α.Υ.Τ.Ε.Κ.Ω., είναι η λήψη των σχετικών επιδομάτων (και) κατά το χρόνο εξόδου του εκάστοτε ασφαλισμένου από την υπηρεσία και, εν προκειμένω, διακοπής της ασφαλίσεως στο ίδιο Ταμείο, αφετέρου ότι κατά το μήνα Δεκέμβριο 1999 η ενάγουσα δεν ανήκε πλέον στο προσωπικό της Ε.Ρ.Τ. Α.Ε., από την οποία είχε αποχωρήσει ήδη από τις 13.11.1991 και, ως εκ τούτου, οι τακτικές μηνιαίες αποδοχές της δεν καταβάλλονταν με βάση αντίστοιχη Σ.Σ.Ε. μεταξύ των νομίμων εκπροσώπων της προαναφερόμενης εταιρείας και της ΠΟΣΠΕΡΤ, νομίμως δεν προσμετρήθηκε η αναλογία των επίμαχων επιδομάτων στις συντάξιμες αποδοχές της, απορριπτομένου κάθε περί του αντιθέτου ισχυρισμού ως αβασίμου.

Κατόπιν τούτων, η ενάγουσα δικαιούται εφάπαξ παροχής συνολικού ύψους 14.262,94 ευρώ, ήτοι κεφάλαιο 8.706,21 ευρώ (822,66 ευρώ συντάξιμες αποδοχές μηνός Δεκεμβρίου 1999 Χ 10,583 έτη ασφάλισης) + 5.556,73 ευρώ τόκοι (8.706,21 ευρώ Χ 8% Χ 2.912 ημέρες τοκοδοσίας / 365). Δοθέντος δε ότι με την υπ' αριθμ. 2/7.1.2015 απόφαση του Διευθυντή Παροχών Προνοίας του Τ.Α.Υ.Τ.Ε.Κ.Ω. καταβλήθηκε στην ενάγουσα εφάπαξ παροχή συνολικού ύψους 11.820,57 ευρώ, η προαναφερόμενη δικαιούται επιπλέον εφάπαξ βοήθημα ποσού 2.442,37 ευρώ (14.262,94 ευρώ - 11.820,57 ευρώ), κατά μερική αποδοχή της αγωγής της.

8. Επειδή, κατ' ακολουθίαν, η κρινόμενη αγωγή πρέπει να γίνει εν μέρει δεκτή και να αναγνωριστεί η υποχρέωση του εναγομένου να καταβάλει στην ενάγουσα το ποσό των 2.442,37 ευρώ, νομιμοτόκως, με το προβλεπόμενο στο άρθρο 21 του Κώδικος Νόμων περί δικών του Δημοσίου (κ.δ. της 26.6/10.7.1944) (ΦΕΚ Α΄ 139) επιτόκιο 6% ετησίως από την επομένη της επιδόσεως της αγωγής, ήτοι από 30.12.2017, έως τις 30.4.2019 και με επιτόκιο υπολογιζόμενο σύμφωνα με τα οριζόμενα στο άρθρο 45 του ν. 4607/2019 (ΦΕΚ Α΄ 65/24.4.2019) από 1.5.2019 έως την πλήρη εξόφληση.

Εξάλλου, απορριπτέο τυγχάνει το παρεπόμενο αίτημα περί κηρύξεως της παρούσας αποφάσεως ως προσωρινώς εκτελεστής, καθόσον, κατά την έννοια του άρθρου 80 παρ. 3, σε συνδυασμό με το άρθρο 199 παρ. 1, του Κ.Δ.Δ., σχετικό αίτημα δύναται να υποβληθεί μόνο με καταψηφιστική αγωγή, η απόφαση επί της οποίας υπόκειται σε εκτέλεση, όχι, όμως, και με αναγνωριστική αγωγή, όπως είναι η παρούσα, μετά την μετατροπή του αρχικού καταψηφιστικού αιτήματός της σε αναγνωριστικό (Δ.Εφ.Αθηνών 532/2011, 1767/2010). Τέλος, τα δικαστικά έξοδα πρέπει να συμψηφιστούν μεταξύ των διαδίκων, λόγω μερικής νίκης και ήττας αυτών, κατ' άρθρο 275 παράγραφος 1 εδαφ. γ΄ του ιδίου Κώδικος.

**ΔΙΑ ΤΑΥΤΑ**

Δέχεται εν μέρει την αγωγή.

Αναγνωρίζει την υποχρέωση του e-Ε.Φ.Κ.Α. να καταβάλει στην ενάγουσα το ποσό των δύο χιλιάδων τετρακοσίων σαράντα δύο ευρώ και τριάντα επτά λεπτών (2.442,37 ευρώ), νομιμοτόκως, με το προβλεπόμενο στο άρθρο 21 του Κώδικος Νόμων περί δικών του Δημοσίου (κ.δ. της 26.6/10.7.1944) επιτόκιο 6% ετησίως από τις 30.12.2017 έως τις 30.4.2019 και με επιτόκιο υπολογιζόμενο σύμφωνα με τα οριζόμενα στο άρθρο 45 του ν. 4607/2019 από 1.5.2019 έως την πλήρη εξόφληση.

Συμψηφίζει τα δικαστικά έξοδα μεταξύ των διαδίκων.

Η απόφαση δημοσιεύθηκε στο ακροατήριο του Δικαστηρίου κατά την έκτακτη δημόσια συνεδρίαση της 31-8-2021 .

**Ο ΔΙΚΑΣΤΗΣ Ο ΓΡΑΜΜΑΤΕΑΣ**